Lectio octava

 Sola est, in qua merito Vespasianus imperator culpetur: pecuniae aviditas. Non enim contentus quod revocarentur vectigalia, quae Galba omiserat, nova et gravia addidit, tributa provinciis auxit, nonnullis etiam duplicavit. Cum in Palaestina bellum contra Iudaeos decertaretur, a legatis hostium petivit ut sibi pecunia magna daretur, ne eorum domus delerentur. Dicunt etiam procuratores rapacissimos ad ampliora officia promovisse, quo locupletiores mox condemnarentur: ideo in sermone omnium erat Vespasianum eos adhibere pro spongiis, quia siccos madefaceret et exprimeret umentes.

 Edam iam nunc ego ipse negotia Christianae factionis, quo minus mala refutaverim, bona ostendam, si etiam veritatem revelaverim. Corpus sumus de conscientia religionis et disciplinae unitate et spei foedere. Coimus in coetum et congregationem facimus, ut ad Deum quasi manu facta precationibus ambiamus. Haec vis Deo grata est. Oramus etiam pro imperatoribus, pro ministeriis eorum ac potestatibus, pro statu saeculi, pro rerum quiete, pro mora finis. Coimus ad litterarum divinarum commemorationem, si quid praesentium temporum qualitas aut praemonere cogit aut recognoscere. Certe fidem sanctis vocibus pascimus, spem erigimus, fiduciam figimus, disciplinam praeceptorum nihilominus inculcationibus densamus. Ibidem etiam exhortationes, castigationes et censura divina. Nam et iudicatur magno cum pondere, ut apud certos de Dei conspectu, summumque futuri iudicii praeiudicium est, si quis ita deliquerit, ut a communicatione orationis et conventus et omnis sancti commercii relegetur. Praesident probati quique seniores, honorem istum non praetio, sed testimonio adepti, neque enim pretio ulla res Dei constat. Etiam, si quod arcae genus est, non de honoraria summa quasi redemptae religionis congregatur. Modicam unusquisque stipem menstrua die vel cum velit, et si modo velit et si modo possit, apponit. Nam nemo compellitur, sed sponte confert. Haec quasi deposita pietatis sunt. Quippe non epulis inde nec potaculis nec ingratis voratrinis dispensatur, sed egenis alendis humandisque et pueris ac puellis re ac parentibus destitutis, [iamque] domesticis senibus iam otiosis, item naufragis, et si qui in metallis et si qui in insulis vel in custodiis, dumtaxat ex causa Dei sectae, alumni confessionis suae fiunt.